Šemša

Šemša () je obec na Slovensku v okrese Košice-okolie.

 Dejiny 
Šemšu obývala grófska rodina Šemšej, ale do začiatku 15. storočia v dejinách obce figurujú aj ďalšie zemepanské rodiny.

 Chronológia 
 1280 – prvá písomná zmienka o obci
 1314 – prvá písomná správa o organizovanom náboženskom živote v Šemši
 1315 – po tomto roku kúpil časť Šemše Tomáš, syn Františka, ktorý bol spišským kastelánom
 1334 – Tomáš, syn Františka  sa označuje ako „zo Šemše“
 1396 – v bitke proti Turkom padol  kráľovský pohárnik Ladislav Semsey
 1397 – kráľ Žigmund udelil Jánovi Semsey právo meča
 1401- kráľ Žigmund udelil Jánovi Semsey erb
 1419 – 1424 – príslušníci rodiny Semsey bojovali  vo vojsku kráľa Žigmunda proti husitom
 1427 – za zásluhy v boji proti husitom získala rodina Semsey ďalšie majetky v Abovskej , Šarišskej a Hevešskej župe
 1696 – spomína sa katolícky kostol v ruinách
 1750 – Pavol Semsey znovu postavil kaštieľ v Šemši
 1772 – prvá písomná zmienka o škole
 1773 – schválený tereziánsky urbár obce Šemša
 1784 – zhotovilo sa pečatidlo obce
 1830 – postavila sa  nová budova školy
 1854- 1855 – rozšírenie kostola
 1875 – výstavba pohrebnej kaplnky rodiny Semsey
 1901-1903 – výstavba cesty Košice – Šemša – Jasov
 1903 – vznik „Valérie“ – kláštor – dievčenská škola – detský útulok
 1907 – rodina Semsey získala grófsky titul
 1927-1928 – začiatok osemročnej školskej dochádzky
 1938 – obec pripojili k Maďarsku
 1943 – zomrel Ladislav Semsey, posledný majiteľ kaštieľa a panstva v Šemši
 1944-1945 – frontové udalosti – obec bola čiastočne poškodená
 1945 – obec pripojili k obnovenej ČSR

 Škola 
Prvá písomná zmienka o škole v Šemši pochádza z roku 1772. V tom období Mária Terézia nariadila krajinským orgánom, aby začali s modernizáciou školstva v Uhorsku. Začiatkom šesťdesiatych rokov 19. storočia bola činnosť školy porovnateľná s ostatnými školami v Abovskej župe. Žiaci po ukončení 6-ročnej školskej dochádzky  sa  ďalej vzdelávali. Zásadná zmena v činnosti školy nastala v roku 1903, keď rodinní príslušníci rodiny Šemšej naplnili dlhoročné úsilie svojej nebohej matky a založili nadáciu VALÉRIA. Táto mala finančne zabezpečiť fungovanie dievčenskej školy a detskej opatrovne. Fungovanie chlapčenskej školy zabezpečovala obec a vyučoval ju svetský učiteľ. Dievčenská škola bola financovaná z peňazí nadácie Valéria.

 Názov 
Názov Šemša sa prvýkrát spomína v roku 1280 v podobe „terra Scemce“. Pomenovanie Šemše sa v listinách jednotlivých období počínajúc stredovekom až do 20. storočia uvádzal rôznych podobách. 

Vývin názvu obce
 1280 – Scemse
 1310 – Sempse
 1315 – Scemse
 1317 – Semche
 1318 – Semse, Zemsce
 1324 – Zempse
 1327/1360 – Isepsemse
 1328 – Zemsa
 1332 – Zense
 1360 – Zemse
 1427 – Scempse
 1773 – Semssa
 1808 – Ssemssa
 1903 – Šemša

 Kultúra a zaujímavosti  
 Pamiatky 
 Rímskokatolícky kostol sv. Ondreja, jednoloďová neskoroklasicistická stavba s polkruhovo ukončeným presbytériom a predstavanou vežou z rokov 1854-1855. V roku 1904 prešiel neorománskou úpravou. Kostol je prepojený s vedľa stojacim kaštieľom. Fasády kostola nesú prvky neorománskeho štýlu. Priečelie má pod korunnou rímsou oblúčkový vlys, portál je riešený ako ústupkový s vimperkom. Veža má združené okná, štyri nárožné vežice, dekorovaná je oblúčkovým vlysom a ukončená ihlancovou helmicou. 

 Kaštieľ Šemšejovcov, dvojpodlažná dvojtraktová barokovo-klasicistická stavba na pôdoryse obdĺžnika s manzardovou strechou z druhej polovice 18.storočia. Na začiatku 19. storočia bol klasicisticky upravený a doplnený o druhé podlažie. Fasády kaštieľa sú členené lizénami, z hlavnej fasády vystupujú dva výrazné rizality. Zo strany záhrady sa nachádza trojosový portikus. V blízkosti kaštieľa sa nachádzajú fragmenty anglického parku.  

 Referencie 

 Iné projekty 

 Externé odkazy 
 Oficiálna stránka obce


Kategória:Obce okresu Košice-okolie